Бродским десантом на Кипар, Али-паша допринео је паду Никозије, а блокадом Кипра олакшао је опсаду Фамагусте. Затим је напао млетачка острва Кандију (Крит), Закинтос и Кефалинију. По наређењу султана Селима II, кренуо је јула 1571. са 250 галија против Свете лиге хришћанских држава. Уместо да потражи и појединачно туче неприкупљене млетачке флотне одреде, нападао је и пљачкао источну обалу Јадрана, при чему је 9-16. августа безуспешно опседао Котор с мора и с копна. На глас о концентрацији хришћанске флоте, напустио је Јадран, опљачкавши успут острво Крф. У бици код Лепанта (1571), потпуно потучен, погинуо је на командној галији.